ওয়েস্ট ইন্ডিজ ক্রিকেট দল
১৮৯০-এর দশকে ওয়েস্ট ইন্ডিজ ক্রিকেট দলের প্রতিষ্ঠা হয়েছিল বলে ধারণা করা হয়। তখন তারা সফরকারী ইংল্যান্ড ক্রিকেট দলের বিপক্ষে প্রথম মাঠে খেলতে নামে। ১৯২৬ সালে ক্রিকেটের আন্তর্জাতিক নিয়ন্ত্রক সংস্থা ইম্পেরিয়াল ক্রিকেট কনফারেন্সে ওয়েস্ট ইন্ডিজ ক্রিকেট বোর্ড বা ডব্লিউআইসিবি যোগদান করে। এরপরই তারা আনুষ্ঠানিকভাবে প্রথম আন্তর্জাতিক খেলায় অংশগ্রহণ করে। ১৯২৮ সালে ওয়েস্ট ইন্ডিজ ক্রিকেট দল ৪র্থ টেস্টখেলুড়ে দলের মর্যাদা লাভ করে।
ক্যারিবীয় অঞ্চল
ভূ-রাজনীতিতে ক্যারিবীয় দ্বীপপুঞ্জকে উত্তর আমেরিকার উপঅঞ্চল বা উপমহাদেশ হিসেবে বিবেচিত হয় , যা তিরিশটি সার্বভৌম রাষ্ট্র ও নির্ভরশীল অঞ্চল নিয়ে গঠিত। ১৯৫৮ সালের ৩ জানুয়ারি থেকে ১৯৬২ সালের ৩১ মে পর্যন্ত ক্যারিবীয় অঞ্চলে ইংরেজি বলা অঞ্চলকে নিয়ে ওয়েস্ট ইন্ডিজ ফেডারেশন নামের একটি ক্ষণস্থায়ী রাষ্ট্র গঠিত হয়েছিল, যারা সকলেই ছিল ব্রিটিশ নির্ভরশীল। ওয়েস্ট ইন্ডিজ ক্রিকেট দল এখনও সেই সব অনেক রাষ্ট্রের হয়ে প্রতিনিধিত্ব করছে।